რობერტ ოპენჰაიმერი

ჯულიუს რობერტ ოპენჰაიმერი (ინგლ. Julius Robert Oppenheimer; დ. 22 პირელი, 1904, ნიუ-იორკი, ააშ  — ღ. 18 ფურთუთა, 1967, პრინსტონი, ნიუ-ჯერსი, ააშ) — ამერიკალი ფიზიკოსი-თეორიტიკოსი, შინელი რე მუჭოთ ატომური ანჯარიშ მუმა. მაჟირა მოსოფელიშ ლჷმაშ ბორჯის ოპენჰაიმერი რდჷ ლოს-ალამოსიშ ლაბორატორიაშ დირექტორი დო მანჰეტენიშ პროექტიშ ართ-ართი თარი მაკათური. გურაფულენდჷ ჰარვარდიშ უნივერსიტეტიშ კოლეჯის. უკულ გურაფა გაგინძორჷ კემბრიჯიშ უნივერსიტეტის. 1926 წანას კემბრიჯი ქიდიტუ დო ოგურაფშა გეტინგენიშ უნივერსიტეტიშა გეგნორთჷ, სოდეთ გურაფულენდჷ შინელი გერმანალი ფიზიკოსიშ მაქს ბორნიშ ხემანჯღვერობათ. გეტინგენიშ უნივერსიტეტის ოპენჰაიმერქ გეჩინებაფუ გიშარჩქინელი ფიზიკოსეფი: უერნერ ჰეიზენბერგი, პასკუალ იორდანი, ვოლფგანგ პაული, პოლ დირაკი, ენრიკო ფერმი დო ედვარდ ტელერი. 1927 წანას ოპენჰაიმერქ თხილუ ოდოქტორე დისერტაცია გეტინგენიშ უნივერსიტეტის. გურაფაშ თებაშ უკულ ამერიკაშა დირთჷ დო მუშენდჷ დიო კალიფორნიაშ ტექნოლოგიაშ ინსტიტუტის დო უკულ ჰარვარდიშ უნივერსიტეტის. კალიფორნიაშ ტექნოლოგიაშ ინსტიტუტის მუშობაშ ბორჯის გეჩინებაფუ ლაინუს პოლინგი. ართ პერიოდის ოპენჰაიმერქ იმუშუ ციურიხიშ ფედერალური ტექნოლოგიეფიშ ინსტიტუტის ხოლო, სოდეთ ვოლფგანგ პაულიწკჷმა მუშენდჷ. ოპენჰაიმერი რდჷ კალიფორნიაშ უნივერსიტეტიშ (ბერკლი) ასოცირებული პროფესორი დო უკულ პროფესორი. ოპენჰაიმერიშ ომენცარე ინტერესეფიშ სფერო რდჷ: თეორიული ასტრონომია, ბირთვული ფიზიკა, სპექტროსკოპია, კვანტური თეორია, კვანტური ელექტროდინამიკა დო შხვა. რობერტ ოპენჰაიმერი 1942 წანაშე რდჷ მანჰეტენიშ პროექტიშ მაკათური. ოპენჰაიმერი მონაწილენდჷ ატომური ანჯარიშ ტესტირაფაშ პროცესის 1945 წანაშ 16 კვირკვეს, ნიუ-მექსიკოს. მანჰეტენიშ პროექტიშ უკულ ოპენჰაიმერი მუშენდჷ მენცარული რკვიებეფიშ ცენტრის დო რდჷ თიში დირექტორი.

ლიტერატურა
 Kelly, Cynthia C. (2006). Oppenheimer and the Manhattan Project: Insights into J. Robert Oppenheimer, "Father of the Atomic Bomb". Hackensack, New Jersey: World Scientific.

რესურსეფი ინტერნეტის
 ბიოგრაფიული ფაქტეფი
 რობერტ ოპენჰაიმერიწკჷმა ინტერვიუ

კატეგორია:ამერიკალეფი
კატეგორია:ამერიკალი ფიზიკოსეფი
კატეგორია:დუნაბადი 1904
კატეგორია:ნაღურა 1967